Kommer oor wreedheid van plaasmoordeArgieffoto (Foto: Elmond jiyane/GCIS) TLU SA sê die wreedheid wat gepaardgegaan het met die twee onlangse plaasaanvalle in Waterval-Boven en Delmas in Mpumalanga is uiters kommerwekkend. “Ons sien nie net weer ’n toename in plaasaanvalle en -moorde nie, maar ook dat dié voorvalle al hoe wreder word,” sê dr. Gawie Lötter, veiligheidsbestuurder by TLU SA. Lötter het Woensdag daarop gewys dat daar ’n duidelike toename in plaasaanvalle oor die afgelope paar maande was: In Junie is twee plaasmoorde aangemeld. In Julie is daar sewe moorde aangemeld en in September reeds ses. Dít bring die aantal plaasmoorde vir 2022 op 33 te staan. Sedert 1990 is daar reeds 2 203 plaasmoorde aangemeld. “Een plaasaanval of -moord, is een te veel,” sê Lötter nou. Maroela Media het vroeër berig dr. Jesse Coleman se liggaam is Dinsdagoggend op sy plaas naby Delmas aangetref nadat hy vermoedelik die vorige aand grusaam vermoor is. Dié aanval volg enkele dae nadat Gideon Swart Vrydagoggend leweloos voor sy plaashuis naby Waterval‑Boven gevind is. Hy is glo herhaaldelik aangerand en met ŉ voorwerp gesteek. Lötter sê die duidelike toename in plaasaanvalle en plaasmoorde is tekenend van die opportunistiese optrede van misdadigers. “Die politieke klimaat met gesprekke wat fokus op onteiening sonder vergoeding, binnegevegte in die regerende party en die ondoeltreffendheid van die Suid-Afrikaanse Polisiediens (SAPD) is van die faktore wat ŉ klimaat skep vir misdadigers om ekstra kanse te vat.” Dít terwyl die regering se dawerende stilte “onrusbarend” is. “Ons is reeds duidelik bewus daarvan dat die toepassing van wet en orde deur die SAPD nie na wense is nie, en met nog wapens in die hande van kriminele, is dit net ’n tydbom wat wag om te ontplof.” Lötter sê TLU SA veroordeel die jongste plaasaanvalle en verwag van die regering om alle middele tot hul beskikking aan te wend om die misdadigers tot verantwoording te bring.